Lipšic, Daniel, poslanec NR SR (2014-10-30):
Ďakujem veľmi pekne. Vážený pán predsedajúci, milé kolegyne, vážení kolegovia, pán minister, ja keby som nadviazal na kolegu Mihála, keď pred chvíľkou vystupoval, mne sa, naopak, zdala tá jeho výzva byť, ani nie tá výzva samotná, ale to, čo povedal k tej téme, mimoriadne korektné. Totižto naozaj, ak by po prevalení tejto kauzy ste povedali, bola to chyba, nabudúce nedostane žiaden exekútor dotácie, peniaze, ktoré potrebujú podnikatelia, ktorí naozaj sú vo veľmi ťažkej situácii, ja osobne by som ten návrh na vaše odvolanie nepodpísal. Ale vy ste to nepovedali, že to je chyba, ani to nepoviete. Ja som viedol dve ministerstvá a viem, že minister nemôže za všetko zodpovedať, ale ak sa niečo stane, tak podľa mojej mienky je správne tú chybu priznať. Aj to je v zásade podľa mňa chlapské. Ale vy ju nepriznáte. Dokonca za zvláštnych okolností, pán Krutý, ako spomínal pán poslanec Hlina, nie je celkom bežný exekútor, robí rôzne akcie s vašimi kolegami poslancami, a považujem to naozaj za nemorálne, aby lukratívny exekútorský úrad dostával peniaze. Od koho ich dostáva asi tak? Od koho ich dostal? Dostáva ich podľa mojej mienky z daní nás všetkých a z daní ostatných podnikateľov, ktorí by to možnože využili oveľa efektívnejšie. To nie je morálne podľa mojej mienky a celkovo si myslím, že exekútori nepotrebujú pri dnešnom fungovaní systému dotácie z daní firiem, živnostníkov a zamestnancov. Ak si to myslí niekto, treba to povedať otvorene a nahlas. Vy ste sa rozhodli, pán minister, pre iný postup, to znamená, že budete obhajovať poskytnutie dotácie lukratívnej exekútorskej firme. To je pre mňa problém. Druhý dôvod, pre ktorý som podpísal návrh na vaše odvolanie, je kauza Star EU. Ja som si až nedávno všimol, keď chodím ráno behať smerom na Horský park hore kopcom, tak v jednej zastrčenej uličke je jeden zastrčený domček a je tam pred ním malá tabuľka Star EU. Som si ju fakt naozaj nevšimol roky, čo tam behávam. Je to pod Slavínom v zásade, možno viete, možno nie, ale tam je táto firma. A čo už bolo spomínané viackrát, tak zaevidovala 100-percentnú úspešnosť v tendroch na poradenské služby pri čerpaní eurofondov. Zaujímalo by ma, možno by nám to vedel povedať aj pán spravodajca, ktorý tu to odporúčanie všeobecné podporil, či pozná nejakú inú firmu, ktorá má 100-percentnú úspešnosť pri tendroch na poradenské služby pri čerpaní eurofondov. No táto firma je teda odporúčaná starostom SMER-u a je odporúčaná práve dnešným ministrom práce Jánom Richterom. V tendroch pre obce a mestá opakovane vyberala firma Star EU, bola vyberaná firma Star EU firmou Tender Profit, pričom obe firmy sídlia len niekoľko desiatok metrov od seba a v oboch vystupuje rovnaká osoba Michal Reichelt žijúci v Monaku, ulica 6 Lacets Saint Leon, Monako, Mc 98000. Či je to bežná firma na eurofondy, ktorej predseda predstavenstva a konateľ v Tender Profit žije v Monaku, to nechám posúdiť kolegom a samozrejme že aj verejnosti, ale tvrdiť a obhajovať túto skutočnosť, že to je niečo, čo je celkom bežné a je to v poriadku a ste mali s tým dobré skúsenosti, je podľa mňa taká facka faktom, ktoré v tom prípade sú zjavné. Ja si myslím, že vôbec otázka korupcie pri eurofondoch je pre Slovensko zničujúca. Poznám spústu podnikateľov, ktorí už žiadosti o eurofondy si nedávajú, lebo nechcú byť zapletení do korupčného konania. Všeobecne si myslím, že je obrovskou chybou, že eurofondy my využívame aj pre súkromný sektor nielen kvôli korupcii, ale aj kvôli tomu, že sa tým neuveriteľne ničí konkurencia jednotlivých firiem a podnikateľov, keď niekto dostane z eurofondov peniaze a iný nie. Samozrejme, tá kauza má aj rozmer trestnoprávny a pri Star EU je podozrenie, že boli spáchané trestné činy, konkrétne trestný čin machinácie pri verejnom obstarávaní a verejnej dražbe, trestný čin podvodu, trestný čin subvenčného podvodu a trestný čin porušovania povinnosti pri správe cudzieho majetku. Ak tento systém je v súčasnosti zabetónovaný na vašich ministerstvách, tak si myslím, že je to v rozpore s verejným záujmom. Ak pán spravodajca hovoril o tom, že starostovia si vymieňajú informácie, ja som vo faktickej poznámke sa ho opýtal, či naozaj nikdy nepočul aj ako starosta o korupcii pri eurofondoch aj vo vzťahu k starostom. Mne hovorili mnohí starostovia, že aj starostovia musia proste konkrétnu firmu dohodnúť inak, ktorá 20 % odvedie, inak nedostanú dotácie z eurofondov. Samozrejme, že starostovia sa obávajú, to boli ale konkrétne informácie, že pokiaľ by s touto vecou išli verejne von, tak by už nikdy žiadne eurofondy od nikoho nedostali. Ale všetci v tomto parlamente to vieme a mnohí možnože ako starostovia s tým aj máte skúsenosť, tým nechcem nikoho kritizovať, ale tvárime sa, že všetko je v absolútnom poriadku a Star EU je proste krištáľovo čisté a transparentné. Toto sa mne nezdá byť korektné, podľa mňa ani správne a nás to dobehne koniec koncov v nejakom okamihu. V nejakom okamihu nás to dobehne. To boli moje dva základné dôvody, pre ktoré som návrh alebo iniciatívu pána poslanca Hlinu podpísal. Samozrejme, sú ďalšie dôvody, ktoré sú na vyslovenie nedôvery ministrovi Richterovi, spomeniem možno dva, ale v tom naozaj sa necítim byť odborníkom, jeden sa týka manipulácie s metodikou vykazovania nezamestnanosti s cieľom jej optického zníženia, vytláčanie rôznych skupín z evidencie, napríklad ľudí na rekvalifikačných kurzoch, a tiež tlak na zamestnancov úradov práce, aby ľudí čo najrýchlejšie vyraďovali pri každej zámienke. Ale aj návrhy ministerstva práce, ktoré môžu vážne poškodiť podnikateľské prostredie a zamestnanosť, predovšetkým návrh na rozšírenie záväznosti kolektívnych zmlúv aj na firmy, ktoré sa kolektívneho vyjednávania nezúčastňujú, čo má, samozrejme, aj presah ústavnoprávny. Výsledkom je, týchto návrhov a opatrení, že je menej pracovných miest a menej zdrojov na mzdy. Ale to kľúčové pre mňa boli tie prvé dva dôvody, jeden mi je blízky ako bývalému ministrovi spravodlivosti, lebo by ma, priznám sa, ani vo sne nepadlo, ani vo sne nenapadlo, že je možné získať dotáciu pre exekútorský úrad. To je niečo, čo presahuje moju obrazotvornosť, sa priznám. A dokonca, ak je pravdou, tak pomerne lukratívny exekútorský úrad. A druhá sa týka korupcie pri eurofondoch a najmä skutočnosti, že je to súčasný minister práce, ktorý bol označený vaším kolegom, vaším poslancom, že odporúčal konkrétnu firmu, ktorá je 100-percentne úspešná pri eurofondoch. Môžu kolegovia zo SMER-u mať pocit alebo môže verejne argumentovať, že to je možno náhoda, že to je možno náhoda. Ale myslím si, že nikto s rozumným zmýšľaním ani v tejto snemovni, ale ani z verejnosti na takéto formy náhod neverí. Z tohto dôvodu návrh na vyslovenie vašej nedôvery, pán minister, ja podporujem.